b'\n_START_ARTICLE_\nIpritas\n_START_PARAGRAPH_\nIpritas, o pagal IUPAC bis(2-cloretil) sulfidas\xc2\xa0\xe2\x80\x93 auk\xc5\xa1\xc4\x8diausios pavojingumo klas\xc4\x97s cheminis ginklas. Jei grynas tai bespalvis, bekvapis, lakus skystis. Blogai tirpsta vandenyje, o riebaluose ar neorganiniuose tirpikliuose puikiai. Skyla pakaitintas iki 218\xc2\xa0\xc2\xb0C. Kaip ginklas naudojama med\xc5\xbeiaga yra da\xc5\xbenai vidutinio ar net menko grynumo ir d\xc4\x97l priemai\xc5\xa1\xc5\xb3 \xc4\xafgija gelton\xc4\x85 spalv\xc4\x85 ir garsty\xc4\x8di\xc5\xb3 ar svog\xc5\xabn\xc5\xb3 kvap\xc4\x85. I\xc5\xa1 \xc4\x8dia kilo dar vienas pavadinimas garsty\xc4\x8di\xc5\xb3 dujos.\n_START_SECTION_\nVeikimo mechanizmas\n_START_PARAGRAPH_\nIntramolekulin\xc4\x97s reakcijos metu atskyla HCl ir susidaro itin aktyvus katijonas ir elektrofilas. Nukleofilin\xc4\x97s grup\xc4\x97s, pvz., aminogrup\xc4\x97 i\xc5\xa1 DNR, atakuoja elektrofil\xc4\x85 ir \xc4\xafvyksta tipin\xc4\x97 alkilinimo reakcija. DNR pa\xc5\xbeeid\xc5\xbeiama ir nebegali replikuotis, ko pasekoje l\xc4\x85stel\xc4\x97 \xc5\xbe\xc5\xabva arba susidaro v\xc4\x97\xc5\xbeinis navikas. Labai pana\xc5\xa1iai pa\xc5\xbeeid\xc5\xbeiami ir baltymai, kurie po alkilinimo irgi nebegali atlikti savo funkcij\xc5\xb3.'